VSRS Sklep II DoR 155/2022
Sodna praksa Vrhovnega sodišča, 2022-04-20

Civilno-gospodarski oddelek, civilni senat

dr. Ana Božič Penko (preds.), Vladimir Horvat (poroč.), dr. Mateja Končina Peternel

CIVILNO PROCESNO PRAVO - NEPRAVDNO PRAVO - USTAVNO PRAVO

predlog za dopustitev revizije - dovoljenost predloga za dopustitev revizije - laični predlog - vloga, ki jo vloži stranka sama - postulacijska sposobnost - nepravdni postopek - podaljšanje zadržanja na varovanem oddelku - zavrnitev predloga za dopustitev revizije

Pogoji iz 367.a člena ZPP za dopustitev revizije niso izpolnjeni.

V nepravdnem postopku sprejema osebe v varovani oddelek socialno varstvenega zavoda brez privolitve (oziroma podaljšanja zadržanja) ni mogoče uporabiti pravil o omejitvi predlagateljeve postulacijske sposobnosti iz 86., 91. in 367. č člena ZPP. Smiselna uporaba določb ZPP bi lahko v tovrstnih postopkih pomenila pretiran poseg v pacientovo pravico do osebne svobode (19. člen Ustave RS) in do svobodnega odločanja o zdravljenju (tretji odstavek 51. člena Ustave RS).

1. Sodišče prve stopnje je odločilo, da se nasprotnemu udeležencu, rojenemu ... 1968, podaljša pridržanje na varovanem oddelku Doma Lukavci za šest mesecev, od 23. 3. 2022 do 23. 9. 2022, da morebitna pritožba ne zadrži izvršitve sklepa ter da bo o stroških postopka, ki bremenijo proračun, odločeno s posebnim sklepom.

2. Sodišče druge stopnje je pritožbo nasprotnega udeleženca (laično in vloženo po odvetnici) zavrnilo in potrdilo sklep sodišča prve stopnje.

3. Zoper drugostopenjski sklep je nasprotni udeleženec vložil laično vlogo, naslovljeno z „pritožba sklepa“, ki jo je Vrhovno sodišče obravnavalo kot predlog za dopustitev revizije. Iz vloge izhaja, da nasprotuje postavljenemu skrbniku, ker nič ne naredi, in predlaga, da naj se podaljševanje na varovanem oddelku ustavi. Ima svoj dom, ki ga je podedoval po starših, sedaj pa naj bi ga s posestva nezakonito odstranili. Navaja, da je zdrav ter sposoben za delo tako kot prej, zato je zadrževanje nesmiselno.

5. Vrhovno sodišče je laično vlogo nasprotnega udeleženca obravnavalo kot predlog za dopustitev revizije (četrti odstavek 50. člena Zakona o duševnem zdravju, v nadaljevanju ZDZdr, v zvezi z drugim odstavkom 75. člena in drugim odstavkom 77. člena istega zakona, ter 124. člen prehodnih in končnih določb Zakona o spremembah in dopolnitvah Zakona o pravdnem postopku - novela ZPP-E). Obravnavalo jo je vsebinsko, čeprav ta ni bila vložena po odvetniku in nasprotni udeleženec ni izkazal, da ima opravljen pravniški državni izpit. V nepravdnem postopku sprejema osebe v varovani oddelek socialno varstvenega zavoda brez privolitve (oziroma podaljšanja zadržanja) namreč ni mogoče uporabiti pravil o omejitvi predlagateljeve postulacijske sposobnosti iz 86., 91. in 367. č člena Zakona o pravdnem postopku (v nadaljevanju ZPP). Smiselna uporaba določb ZPP bi lahko v tovrstnih postopkih pomenila pretiran poseg v pacientovo pravico do osebne svobode (19. člen Ustave RS) in do svobodnega odločanja o zdravljenju (tretji odstavek 51. člena Ustave RS).

6. Vrhovno sodišče na podlagi prvega odstavka 367. a člena ZPP dopusti revizijo le, če je od odločitve Vrhovnega sodišča mogoče pričakovati odločitev o pravnem vprašanju, ki je pomembno za zagotovitev pravne varnosti, enotne uporabe prava ali za razvoj prava preko sodne prakse. Vrhovno sodišče je ocenilo, da navedeni pogoji za dopustitev revizije niso podani, zato je predlog za dopustitev revizije zavrnilo (drugi odstavek 367. c člena ZPP).

7. Senat v sestavi, navedeni v uvodu sklepa, je odločitev sprejel soglasno (sedmi odstavek 324. člena ZPP).

Prim. sklepe Vrhovnega sodišča RS II DoR 574/2020 z dne 27. 11. 2020, II Ips 72/2017 z dne 9. 3. 2017 in II Ips 167/2016 z dne 7. 7. 2016.

Zakon o duševnem zdravju (2008) - ZDZdr  - člen 50, 50/4, 75, 75/2, 77, 77/2

Zakon o pravdnem postopku (1999) - ZPP  - člen 86, 91, 367a, 367c, 367c/2

Ustava Republike Slovenije (1991) - URS  - člen 19, 51, 51/3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.